Kaisa Mäkäräinen on voittanut ampumahiihdon maailmancupin kokonaiskilpailun. Voittoon riitti se, että Mäkäräinen oli kuudes kauden päättäneessä yhteislähtökilpailussa Venäjän Tjumenissa. Mäkäräisen kilpailija Anastasia Kuzmina oli 11:s.

Mäkäräinen ratkaisi maailmancupin voiton vasta viimeisellä hiihtolenkillä. Eroa kokonaispisteissä jäi kolme pistettä. Mäkäräinen keräsi pisteitä 822, Kuzmina 819. Koska kaksikko ei ollut aivan kärkisijoilla, Mäkäräiselle ei riittänyt Kuzminan lyöminen, vaan muutaman kilpailijan oli jäätävä heidän väliinsä.

Kilpailun voitti Valko-Venäjän Daria Domratsheva ennen Slovakian Paulina Fialkovaa. Ranskan Anais Chevalier oli kolmas.

Ensimmäisessä ammunnassa sekä Mäkäräinen että Kuzmina ampuivat yhden ohilaukauksen. He olivat väliajoissa peräkkäin, Kuzmina sijalla 17 ja Mäkäräinen 18.

Hiihtolenkillä suomalainen jätti kilpailijansa muutaman sekunnin päähän. Toisen ammunnan molemmat selvittivät nollilla. Kuzmina oli ammunnassa nopeampi ja oli väliajoissa jälleen edellä. Kaksikko oli jälleen peräkkäin sijoilla 11 ja 12.

Ensimmäiseen pystyammuntaan tullessa kaksikko oli jo tasaisen ryhmän kärjessä. Kuzmina ampui yhden ohi, mutta Mäkäräisen kaksi viimeistä laukausta lipsahti ohi. Kuzmina oli viidentenä, Mäkäräinen 20:s.

Viimeisessä ammunnassa Kuzmina ampui viimeisen laukauksen ohi, Mäkäräinen selvisi ilman sakkoja. Jälleen oltiin väliajoissa peräkkäin, Kuzmina kahdeksantena ja Mäkäräinen yhdeksäntenä. Viimeisellä lenkillä Kuzminan vauhti hyytyi. Mäkäräinen sen sijaan puristi kuudenneksi ja varmisti maailmancupin kokonaisvoiton kolmannen kerran urallaan. Edelliset voitot ovat kausilta 2010-11 ja 2013-14. Mäkäräinen voitti myös yhteislähdön maailmancupin.

Lue myös:

Onnellinen maailmancupin voittaja Mäkäräinen: "Katsotaan myöhemmin, mitä minun elämäni sisältää ensi talvena"

Mäkäräinen kuuli voittaneensa ja sai kruunun päähänsä – katso riehakkaita juhlatunnelmia maalialueelta

Kommentti: Takamatka kääntyi Mäkäräiselle eduksi

Kuzminan "sulaminen" ladulla yllätti Yle Urheilun asiantuntijan

Kaisa Mäkäräinen ei ollut mikään teinitähti – lukioajan valmentaja: "Ei olisi uskonut, että tulee maailman huippua"

Suomen ampumahiihdolle uusvanha päävalmentaja – pitkään Yhdysvalloissa vaikuttanut Kähkönen palaa maajoukkueen ruoriin

Uusi päävalmentaja Kähkönen odottaa Mäkäräisen jatkopäätöstä: "Uskon, että jatkaminen antaisi paljon, mutta tekemisestä pitää nauttia"

Fourcade hallitsi jälleen miesten ampumahiihtoa – Tsvetkov voitti kauden päätöskisan